
MBI MIRATIMIN E NJË NDRYSHIMI NË RREGULLAT E TREGUT SHQIPTAR TË ENERGJISË ELEKTRIKE

Në mbështetje të neneve 16; 99; 109 dhe 110/2 të ligjit nr. 43/2015, “Për sektorin e energjisë elektrike” dhe nenit 26 të Rregullave të Praktikës dhe Procedurave të ERE-s, miratuar me vendimin e Bordit të ERE-s nr. 21, datë 18.3.2009, të ndryshuar, Bordi i Entit Rregullator të Energjisë (ERE), në mbledhjen e tij të datës 28.12.2015, pasi shqyrtoi relacionin e Drejtorisë Juridike dhe Mbrojtjes së Konsumatorit dhe Drejtorisë së Licencimit dhe Monitorimit të Tregut, në lidhje me një ndryshim në Rregullat e Tregut të Energjisë Elektrike, miratuar me vendimin e Bordit të Komisionerëve të ERE-s nr. 68, datë 23.6.2008, të ndryshuar, 
konstatoi se:
- ERE ka detyrimin e përshtatjes së kuadrit ligjor ekzistues me parashikimet e ligjit nr. 43/2015, “Për sektorin e energjisë elektrike”.
- Organi i administratës në ushtrimin e funksioneve të tij, e në zbatim të ligjit nr. 8485, datë 12.5.1999,“Kodi i Procedurave Administrative”, duhet të respektojë parimin e drejtësisë, barazisë dhe proporcionalitetit.
- Në nenin 99, të ligjit nr. 43/2015, “Për sektorin e energjisë elektrike”, parashikohet se “çdo pjesëmarrës i tregut të energjisë elektrike është përgjegjës për balancimin e energjisë elektrike”.
Për gjithë sa më sipër, Bordi i ERE-s

Vendosi:

1. Miratimin e një ndryshimi në kapitullin IX.1.3, germa “g”, të Rregullave të Tregut Shqiptar të Energjisë Elektrike, me përmbajtjen si më poshtë:
“Duke filluar nga 1 janari 2016, çdo pjesëmarrës i tregut të energjisë elektrike është përgjegjës për balancimin e energjisë elektrike sipas legjislacionit në fuqi”.
2. Drejtoria Juridike dhe e Mbrojtjes së Konsumatorit të njoftojë shoqëritë OSHEE sh.a., KESH sh.a. dhe OST sh.a., për vendimin e Bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare.

